CELEX: 62021CN0591
Language: ro
Date: 2021-09-23 00:00:00
Title: Cauza C-591/21 P: Recurs introdus la 23 septembrie 2021 de Ryanair DAC, Laudamotion GmbH împotriva Hotărârii Tribunalului (Camera a zecea extinsă) din 14 iulie 2021 în cauza T-677/20, Ryanair și Laudamotion/Comisia (Austrian Airlines; Covid-19)

15.11.2021   
            
            
               RO
            
            
               Jurnalul Oficial al Uniunii Europene
            
            
               C 462/32
            
         
      Recurs introdus la 23 septembrie 2021 de Ryanair DAC, Laudamotion GmbH împotriva Hotărârii Tribunalului (Camera a zecea extinsă) din 14 iulie 2021 în cauza T-677/20, Ryanair și Laudamotion/Comisia (Austrian Airlines; Covid-19)
      (Cauza C-591/21 P)
      (2021/C 462/37)
      Limba de procedură: engleza
      
         Părțile
      
      
         Recurente: Ryanair DAC, Laudamotion GmbH (reprezentanți: V. Blanc, E. Vahida și F.-C. Laprévote, avocați, D. Pérez de Lamo și S. Rating, abogados, I. G. Metaxas-Maranghidis, dikigoros)
      
         Celelalte părți din procedură: Comisia Europeană, Republica Federală Germania, Republica Austria, Austrian Airlines AG
      
         Concluziile recurentelor
      
      Recurentele solicită Curții:
      
                  —
               
               
                  anularea hotărârii atacate;
               
            
                  —
               
               
                  declararea, conform articolelor 263 și 264 TFUE, a nulității Deciziei C(2020) 4684 final a Comisiei din 6 iulie 2020 privind ajutorul de stat SA.57539 (2020/N) – Austria – COVID-19 – Ajutor în favoarea Austrian Airlines; și
               
            
                  —
               
               
                  obligarea Comisiei la suportarea propriilor cheltuieli de judecată și la plata celor efectuate de Ryanair și obligarea intervenienților în primă instanță și în prezentul recurs (dacă este cazul) la suportarea propriilor cheltuieli de judecată;
               
            În subsidiar:
      
                  —
               
               
                  anularea hotărârii pronunțate de Tribunal în cauza T-677/20;
               
            
                  —
               
               
                  trimiterea cauzei spre rejudecare la Tribunal;
               
            
                  —
               
               
                  dispunerea soluționării odată cu fondul a cererilor privind cheltuielile de judecată aferente procedurii în primă instanță și recursului.
               
            
         Motivele și principalele argumente
      
      În susținerea recursului lor, recurentele invocă șapte motive.
      Primul motiv: Tribunalul a săvârșit o eroare de drept și a denaturat în mod vădit faptele atunci când a respins critica recurentelor potrivit căreia Comisia nu a examinat o posibilă „revărsare” a ajutorului acordat în favoarea sau provenit de la Lufthansa.
      Al doilea motiv: Tribunalul a săvârșit o eroare de drept atunci când a respins critica recurentelor întemeiată pe nerespectarea de către Comisie a cerinței ca un ajutor acordat conform articolului 107 alineatul (2) litera (b) TFUE să nu fie destinat reparării prejudiciului suferit de o singură victimă.
      Al treilea motiv: Tribunalul a săvârșit erori de drept atunci când a respins argumentul recurentelor potrivit căruia principiul nediscriminări a fost încălcat în mod nejustificat.
      Al patrulea motiv: Tribunalul a săvârșit o eroare de drept și a denaturat în mod vădit faptele atunci când a respins argumentul recurentelor referitor la încălcarea libertății de stabilire și a liberei prestări a serviciilor.
      Al cincilea motiv: Tribunalul a săvârșit erori de drept și a denaturat în mod vădit faptele în cadrul aplicării articolului 107 alineatul (2) litera (b) TFUE și a principiului proporționalității în ceea ce privește prejudiciile cauzate societății Austrian Airlines de pandemia de COVID-19.
      Al șaselea motiv: Tribunalul a săvârșit erori de drept și a denaturat în mod vădit faptele în ceea ce privește nedeschiderea unei proceduri oficiale de investigare.
      Al șaptelea motiv: Tribunalul a săvârșit o eroare de drept și a denaturat în mod vădit faptele în ceea ce privește absența motivării de către Comisie.